DA Den Europæiske Unions Tidende CE 78/622

(2004/C 78 E/0657)

SKRIFTLIG FORESPØRGSEL E-3650/03

af Erik Meijer (GUE/NGL) til Kommissionen

(9. december 2003)

Om: Den voldsomme tilbagegang i bestanden af den iberiske los i naturområdet Sierra Morena i Andalusien som følge af anlæggelsen af et stort vandreservoir og de fejlslagne kompensationstiltag

1. Kan Kommissionen bekræfte, at bestanden af den iberiske los, der er et sky rovdyr af katteracen, og som lever i naturområdet Sierra Morena i den nordlige del af den spanske region Andalusien i naturparken Donana ved den nedre del af Guadalquivir-floden samt i Portugal, er faldet fra 1100 eksemplarer i 1989 til nu kun 200?

2. Går Kommissionen ud fra, at bestræbelserne på at bevare bestanden af den iberiske los er slået definitivt fejl, således at denne dyreart i den kommende år vil forsvinde fra naturen og højst kan overleve i dyreparker?

3. Er det Kommissionen bekendt, at færdiggørelsen i 2008 af Brena-II-dæmningen vil betyde, at det eksisterende vandreservoir på Guadatio-floden i Sierra Morena vil blive erstattet af et nyt reservoir, der har en vanddybde på 80 meter og otte gange så stor vandkapacitet, og som er flere kilometer længere?

4. Hvilke overlevelseschancer har den iberiske los i Natura 2000-området Sierra Morena, når 2000 hektar af dens leveområde dækkes af vand og resten deles i to stykker?

5. Er det Kommissionen bekendt, at de tilgrænsende områder, der i mellemtiden er blevet inddraget, og som skulle tjene som naturkompensation for det mistede område, er fuldstændigt uegnede som leveområde for lossen ifølge Verdensnaturfonden, som tidligere med støtte fra Kommissionen bestræbte sig på at sikre losbestandens overlevelse i dette område?

6. Finder Kommissionen under disse omstændigheder, at EU's eventuelle medfinansiering af de 150 mio. EUR, som det nye vandreservoir vil koste, hvilket Spanien har anmodet om, er forenelig med Kommissionens naturbeskyttelsespolitik?

Kilde: »Rotterdams Dagblad« den 20. november 2003.

Svar afgivet på Kommissionens vegne af Margot Wallström

(22. januar 2004)

Det ærede medlem har givet udtryk for bekymring over situationen for den iberiske los i Sierra Morena (Andalusien).

I oktober 2002 afholdt det spanske miljøministerium og Andalusiens regionalregering med støtte fra Den Internationale Union for Bevarelse af Naturen og Naturressourcerne (IUCN), Europarådet, Verdensnaturfonden (WWF) og andre parter et internationalt møde for at vurdere situationen for den iberiske los. Som et af resultaterne af mødet blev der foretaget en ny tælling af losbestanden; denne viser, at der for tiden findes delbestande i tre hovedområder. To af disse er ynglende bestande og findes i nationalparken Doñana og Andujar-Cardeña (Sierra Morena, Andalusien).

Det spanske miljøministerium har nedsat en ad hoc-arbejdsgruppe for den iberiske los.

Denne gruppe undersøger den spanske bestand (200-300 individer), der er fordelt på fire delbestande:

— Gata-Granadilla Sierra (Cáceres-Salamanca).

— Montes de Toledo (Toledo- Ciudad Real-Cáceres).

— Sierra Morena (»Sierra Morena Central de Cordoba«, »Ciudad Real og Jaén« og »Sierras del Relumbrar-Guadalmena i Ciudad Real og Albacete«).

— Doñana og omgivelser (Sevilla, Huelva).

Kommissionen yder gennem LIFE-Natur programmet støtte til Spaniens indsats for at forbedre artens bevaringsstatus. I de seneste ti år har der både i Spanien og Portugal været gennemført et stort antal LIFE-projekter rettet mod den iberiske los. Projekterne har omfattet grundlæggende optællinger og økologisk og biologisk forskning i arten, men også forbedring og genopretning af levesteder, herunder korridorer, og navnlig udsætning af kaniner i potentielle los-områder, da kaninen er lossens vigtigste byttedyr. Herudover har indsatsen været koncentreret om bestandsovervågning og overvågning af los-områder.

I Spanien indledes der nu et program for opdræt i fangenskab, efter aftale med de portugisiske myndigheder. Der er ikke anmodet om fællesskabsstøtte til dette program, men visse sideaktiviteter i tilknytning til programmet indgår i nogle af de ovennævnte LIFE-projekter.

Breña II-reservoiret skal bygges i floden Guadiato, tæt ved floden Guadalquivir. Dæmningen vil blive bygget 120 meter fra det allerede eksisterende »La Breña I«-reservoir. En del af »La Breña I«-reservoiret ligger i Natura 2000-området »Sierra de Hornachuelos«. Med bygningen af »La Breña II«-reservoiret vil »La Breña I«-reservoiret blive helt oversvømmet. Det nye reservoir vil dække 626 ha af Natura 2000-området, dvs. 1,05 % af dets areal. Dette reservoir ligger ikke i Sierra Morena.

Ifølge Kommissionens oplysninger har Spanien foreslået 2 615 102 ha som lokaliteter af fællesskabs-betydning (SCI) til beskyttelse af den iberiske los. Heraf har Andalusiens regionalregering konkret foreslået 1 356 845 ha (36 lokaliteter, pSCI).

Planen for kompensationsforanstaltninger har fået en positiv udtalelse fra Andalusiens regionale miljøministerium og det spanske miljøministerium. Planen er udarbejdet i samarbejde med gruppen for den iberiske los, Doñana-forskningsstationen og universitetet i Córdoba.

Miljøministeriet har, gennem statssekretæren for vand og kystområder, anmodet Kommissionen om en udtalelse i medfør af habitatdirektivets (1) artikel 6, stk. 4, fordi der ikke findes alternative løsninger og under henvisning til væsentlige samfundsinteresser, herunder af social eller økonomisk art. Kommissionen venter at afgive udtalelse om dette projekt inden for den nærmeste fremtid.

(1) Rådets direktiv 92/43/EØF af 21. juli 1992 om bevaring af naturtyper samt vilde dyr og planter, EFT L 206 af 22.7.1992.